I Indonesia møtte VG advokatene som har kjempet i årevis for å forhindre at klientene skal bli henrettet.
Advokatfirmaet Lubis-Santosa & Maramis sier at de har tatt alle juridiske grep de kan. Samtlige forsøk på å hindre henrettelse har feilet. Den 40 sider lange søknaden om benådning ble svart med et to siders avslag uten en reell begrunnelse.
– Så lenge de er i live, vil vi ikke gi opp, sa advokat Leonard Arpan Aritonang i midten av april.
Den forrige presidenten i Indonesia henrettet to personer, i 2008 og 2013. Joko Widodo har erklært krig mot narkotikahandelen, og har tillatt henrettelse av seks personer så langt i år.
Presidenten har selv makt til å benåde, men har ikke benyttet seg av muligheten i narkotikarelaterte saker. Det har skapt diplomatisk krise med flere land, men Widodo har avfeid enhver antydning til ytre press. Personer fra Australia, Brasil, Ghana, Filippinene, Nigeria, Frankrike og Indonesia står i fare for å bli henrettet i landet.